Saková, Denisa, ministerka vnútra SR (2018-06-21):
Vážený pán predsedajúci, ďakujem za slovo. Dovolím si zastúpiť pána ministra životného prostredia. Vážený pán poslanec, ďakujeme za otázku. Prevádzka skládky bola spustená v roku 1994 podľa v tom čase účinných právnych predpisov na úseku odpadového hospodárstva. V tomto čase boli vybudované všetky prevádzkové objekty vrátane prvej etapy skládky odpadov. Dnes sa v areáli Vlčie hory nachádza niekoľko prevádzok. Ide o skládku odpadov na nie nebezpečný odpad. Ďalej sa tu nachádza skládka na nebezpečný odpad a ďalšou je skládka na interný odpad. Posledné dve menované skládky podliehajú povoľovaciemu procesu v kompetencii okresného úradu, odboru starostlivosti o životné prostredie. Skládku odpadov na nie nebezpečný odpad povoľovala Slovenská inšpekcia životného... (Pozn. red.: krátky výpadok mikrofónu.) ...v oblasti integrovanej prevencie. V prevádzke skládka odpadov na odpad, ktorý nie je nebezpečný, Vlčie hory, bolo od roku 2007 do 2018 celkovo vykonaných 
12 kontrol a Slovenskou inšpekciou životného prostredia boli udelené pokuty v celkovej hodnote 548-tisíc eur. Z dôvodu nedodržiavania právnych predpisov v oblasti odpadového hospodárstva, integrovanej prevencie a negatívnym dopadom na životné prostredie bolo v januári 2016 prevádzkovateľovi uložené nápravné opatrenie spočívajúce v zákaze preberať do prevádzky a uložiť na skládku akýkoľvek druh odpadu a ani žiadny iný materiál, napríklad zeminu alebo kamenivo. Po tom, čo Slovenská inšpekcia životného prostredia vydala toto opatrenie, okresný úrad vydal v marci 2016 rozhodnutie o uzavretí celého areálu až do odstránenia nebezpečného odpadu. V rámci objektu skládky Vlčie hory sú vykonané vyšetrovacie úkony odboru odhaľovania nebezpečných materiálov a environmentálnej kriminality Úradu kriminálnej polície Prezídia Policajného zboru. V tejto veci bolo doteraz vedené vyšetrovanie od roku 2015, pričom voči jednej osobe bolo vznesené obvinenie. Počas tohto vyšetrovania v spolupráci s Okresným úradom v Hlohovci, Slovenskou inšpekciou životného prostredia, boli získané ďalšie dôkazy o rozsiahlej protiprávnej činnosti spočívajúcej v ukladaní odpadov, vrátane nebezpečných, v areáli uzavretej skládky odpadov Vlčie hory. Vzhľadom na dlhodobé protiprávne konanie prevádzkovateľov v rámci objektu skládky odpadu Vlčie hory je pravdepodobné, že v súčasnosti v areáli skládky Vlčie hory dochádza k bezprostrednej hrozbe environmentálnej škody a možno aj k vzniku environmentálnej škody na vode, pôde a chránených druhoch a biotopoch. Ministerstvo zistilo, že prevádzkovateľ si povinnosti podľa zákona o škodách nesplnil a neohlásil tieto skutočnosti. V takýchto prípadoch, keď prevádzkovateľ nekoná, príslušný orgán rozhodne o uložení povinnosti prevádzkovateľovi prijať a vykonať preventívne opatrenia a nápravné opatrenia a je oprávnený aj sám prijať a vykonať takéto oprávnenia. V tomto prípade Okresný úrad v Hlohovci, odbor starostlivosti o životné prostredie otvára z vlastného podnetu konanie o uložení preventívnych opatrení, v rámci ktorých sa bude zisťovať, či došlo k bezprostrednej hrozbe environmentálnej škody, alebo či vznikla už aj nejaká environmentálna škoda. Ďakujem veľmi pekne za otázku.